Jong Stadsboer Veldskool in die Bosveld aangebied(Foto verskaf) ŉ Jong stadsboer se hart is op die plaas, in die veld tussen die skape, beeste, hoenders en wild. Hy droom daarvan om sy kakieklere en velskoene te dra en sy hande vuil te kry. Maar die boertjie is vasgevang in die stad se geraas en straatligte. Op Berchtesgaden Game Ranch and Lifestyle Farm in die Vaalwater-omgewing in die hartjie van die Waterberge, besef ons dat daar soveel kinders daar buite is met ŉ droom om te boer maar nie die geleentheid het om die plaaslewe te ervaar nie. Ons wil graag vir kinders, van graad 8 tot graad 10, ŉ hupstoot gee om hulle drome te bewaarheid met ŉ veldskool van 3 tot 9 Oktober 2021. Die eerste Jong Stadsboer Veldskool was ŉ reusesukses in 2020, en is nou ŉ jaarlikse instelling. Die program het ten doel om die jeug die geleentheid te gee om beide boer- en wildsplaas te ervaar asof dit sy eie is. Ná ŉ harde dag op die plaas tussen die beeste en skape, of aktiewe dag in die bosveld op die spoor van ŉ koedoebul, keer alle Stadsboere terug na ons luukse lodge waar hulle in ŉ veilige omgewing drie maaltye per dag sal ontvang en veilig kan uitrus vir die volgende dag. Op die Lewenstyl-boerplaas sal die seuns en dogters leer hoe om ŉ bees te melk en ook die geleentheid hê om ŉ lammertjie te voer. Hulle sal die dag se eiers uit die hoenderhok haal en meer leer van varke, hoe om ŉ perd te ry en hoe om hulle te versorg. Daar is ook aktiwiteite soos skyf- en boogskiet en hoe om knope te vou. Die kinders sal geleer word oor onkruid en hoe om dit te bekamp. Op die Wildsplaas sal veldgidse die Stadsboere die bosveld in begelei. Ná die week sal hulle meer weet van spoorsny en hoe om die bok te identifiseer wat die spoor in die sand gelaat het. Die verskil tussen sekere boksoorte op die wildsplaas sal ook uitgewys word. Tydens ŉ nagmars ervaar hulle die melkweg soos nog nooit tevore nie en hulle sal nagdiere leer ken wat net hier te sien is. En wat is ŉ veldskool sonder ŉ stokbrood wat gaar gemaak word oor die geknetter van ŉ bosveldvuur? ŉ Besoek word afgelê aan die skietbaan met ŉ kursus oor wapenveiligheid. Die wenner van ŉ skyfskietkompetisie sal die voorreg hê om ŉ jag te doen wat die kos sal wees vir die nag se uitslaap. Hierdie is maar net ŉ paar van die aktiwiteite vir die week – kom deel in hierdie en nog vele meer. Alle aktiwiteite vind plaas onder toesig van bekwame en ervare persone. Skryf gerus hier in: https://berchtesgaden.co.za/to-do/jong-stadsboer-veldskool Lees meer oor hierdie Bosveldplaas en wat dit vir die hele gesin bied: https://maroelamedia.co.za/leefstyl/reis/n-jag-en-wegbreekbestemming-om-van-te-droom/ Geniet hierdie video van die 2020-kamp, voorberei deur die studente: Dit was byvoorbaat 'n week wat die groep nooit sal vergeet nie. Baie dankie aan die personeel en helpers van Berchtesgaden Ranch & Farm in Vaalwater vir alles wat jul vir die kinders gedoen het. Ons kan nie wag vir die volgende kamp nie.. Posted by Jacques Struwig on Saturday, October 31, 2020